radiosonde
Radiosonde er en ballon med meteorologiske instrumenter, der sendes op gennem atmosfæren til 15-20 km højde. En radiosender rapporterer undervejs om temperatur og luftfugtighed. Fra jorden bliver ballonen pejlet, så det er muligt at beregne vindforholdene på gennem atmosfæren.
Radiosonder opsendes to gange i døgnet fra en række stationer over hele jorden. Målingerne indgår i de store datamængder, som atmosfæriske computermodeller skal forsynes med til fremstilling af vejrudsigter.
Nye satellitmålinger har til en vis grad erstattet radiosonderne, der nu opsendes i færre antal. I Danmark opsendtes en radiosonde fra Garderhøjfortet i Jægersborg nord for København frem til 2006.